गुवाहाटी , फेब्रुवारि 21 :  2016 माइथायनिफ्राय 2018 माइथायसिम थाम बोसोरनि गेजेराव नायोब्ला आसाम हादोरसायाव आयजोफोरनि फारसे नाख्रेबनाया बांबोनो हमदों । पुलिस बिफान्निफ्राय खौरां मोन्नाय बादिब्ला 2016 माइथायाव गासै 19.688 आयजोफोरनि सायाव नाख्रेबनाय केसफोरखौ हादोरसायाव मोन्नो हादोंमोन , 2017 माइथायाव 21.298 केसफोरखौ मोन्नाय जादों आरो 2018 माइथायाव गासै 24.556 केसफोर मोन्नाय जादों । होनाय डेटाखौ नोजोर होयोब्ला नुनो मोनगोनदि आयजोफोरनि सायाव नाख्रेबनाय केसफोरा बोसोरफ्रोमबो बांबोनो हमदों । 2016 माइथायाव 19.688 निफ्राय बांबोनानै 2018 माइथायाव 24.556 आव बांबोदों । 2018 माइथायाव गासै 1.909 जिनाहारि खालामनाय जाथायखौ मोन्नाय जादों , जाय जाथाया 2017 माइथायाव गासै 1.708 मोन । फारसेथिं नखरनि जेंनायाव आयजोनि थैनांनाय एबा दावरि थैनाया 2018 माइथायाव गासै 166 मोन्नाय जायो , जाय जाथाया 2017 माइथायाव गासै 150 लमोन । बोफोरनि अनगायैबो हादोरसायाव मोन 3 गुबुन गुबुन आयजोफोरखौ नाख्रेबनाय जाथाया बांबोनो हमदों । फिसायनि इनाय खालामनाय ( Cruelty by husband  ) , आयजो एबा हिन्जावसाफोरखौ किदनेप खालामना लांखारनाय ( Kidnapping of women / girls ) आरो आयजोफोरनि सायाव अयथासार खालामनाय ( Molestation  ) जाथायफोरा बांबोनो हमदों । 2016 माइथायाव गासै 9.327 फिसायनि इनाय खालामनाय जाथायनि केसफोरखौ मोन्नाय जादोंमोन , जाय जाथाय 2017 माइथायाव 10.580 आरो 2018 माइथायाव 11.999 आव बांबोदों । 2016 माइथायाव गासै 4.997 आयजो एबा हिन्जावसाफोरखौ किदनेप खालामना लांखारनाय जाथायफोरखौ मोन्नाय जादोंमोन , जाय जाथाया 2017 माइथायाव 5.186 आव बांबोदों आरो 2018 माइथायाव गासै 6.269 आव बांबोदों । बेबादिनो 2016 माइथायाव गासै 3.416 आयजोफोरनि सायाव अयथासार खालामनाय ( Molestation  ) जाथायफोरखौ मोन्नाय जादोंमोन , जाय जाथाया 2017 माइथायाव गासै 3.595 आव बांबोयो आरो 2018 माइथायाव 4.143 आव बांबोनो हमो । 
हादोरसायाव आयजोफोरनि सायाव नाख्रेबनाया बांबोनो हमदों